Suomi nousi kahden erätappion takaa 3-2-voittoon Kuubasta lentopallon MM-kisojen avausottelussa. Varsinkin ottelun alussa Suomen pelissä oli hermoilun merkkejä. Vastaanoton huolimattomuus kostautui, kun Suomi antoi jatkuvasti Kuuballe helppoja vastapalloja. Viime kisojen hopeajoukkue pääsi rokottamaan niistä helposti ja takoi nopeasti kolmen pisteen johdon.

Erän puoliväliin saakka Suomi roikkui vielä Kuuban kintereillä ja ylsi parhaimmillaan tasapisteisiin 10–10. Kuuba oli kuitenkin odotettua tiiviimpi joukkue ja puolusti helposti Suomen hyökkäykset. Toisen teknisen aikalisän jälkeen Kuuba karkasi selvään johtoon ja vei erän lukemin 25–18.

Päävalmentaja Tuomas Sammelvuo teki Suomen seitsikkoon useita muutoksia, mutta joukkue ei saanut toisessakaan erässä peliään kulkemaan kuin ajoittain. Mikko Oivasen komea kavennus ässäsyötöllä 11–16:ta sytytti joukkueen hetkeksi ja parhaimmillaan Suomi pääsi kolmen pisteen päähän. Kiri jäi kuitenkin vajaaksi ja Kuuba voitti erän 25–21.

Kolmannessa erässä nähtiin viimein sisuuntunut Suomi. Eemi Tervaportin kaksi perättäistä pistettä veivät Suomen 14–12 johtoon erän puolivälissä. Kolmas eräpallo toi viimein ratkaisun, kun Antti Siltala löi erän Suomelle 27–25.

Neljännen erän alku näytti Suomen kannalta pahalta, kun Kuuba meni menojaan hurjassa vireessä olleen yleispelaaja Javier Jimenezin johdolla. Piste pisteeltä Suomi nousi ensin tasoihin ja pian jo 19–17 johtoon. Hurjan taistelun jälkeen Suomi käänsi erän itselleen 25-23.

Ratkaiseva viidettä erää Suomi hallitsi alusta loppuun. Suomi sai peräti kolme ottelupalloa, joista toinen toi ratkaisun. Koko ottelun Suomen parhaimmistoon kuulunut Olli-Pekka Ojansivu löi Suomelle 15–12 erävoiton.

Suomi kohtaa toisessa alkulohkon ottelussaan keskiviikkona Etelä-Korean. Lohkon neljä parasta etenee jatkolohkon peleihin.

Suomi – Etelä-Korea TV2 ja Areena keskiviikkona 3.9. klo 17.00, Yle Puhe klo 17.25.

*Petra Manner

*Yle Urheilu